Efter at have været fløjet fra reden i omkring ni måneder vender den ikoniske Irma-høne lørdag tilbage til sin vante plads på Sortedam Dossering ved hjørnet af Dronning Louises Bro og Nørrebrogade i København.

Det skriver Coop Danmark i en pressemeddelelse.

Irma-hønen, som er en lysreklame, der siden 1936 har siddet på sin pind ved Sortedams Dossering i København, blev i august sidste år midlertidigt flyttet til det biodynamiske landbrug Knuthenlund på Lolland.

Det skete, på grund af at bygningen under Irmahønen skulle have bygget taglejligheder, og derfor blev neonhønen slukket og flyttet til Lolland.

Ifølge Rikke Hyldsberg Søgaard, marketingchef i Irma, har Irma-hønen en specielt plads i mange danskeres bevidsthed.

»Da den blev revet ned for et års tid siden, oplevede vi en hel overvældende interesse, og 5000 danskere mødte op, da den blev flyttet til Knuthenlund«, siger hun og tilføjer:

»Vi havde sågar et par, som havde fået tatoveret hønen og de tre æg, som symboliserede deres tre børn«.

Coop oplyser, at der bliver holdt en fest i anledningen, hvor der vil være underholdning og musik for hele familien.

Når mørket sænker sig over byen, skal Irma-hønen tændes, og det fejres med fællessang.

»Hønen bliver tændt 21.30, når det begynder at blive mørkt, og så skal vi synge Kim Larsens 'Hjerter Dame'«, siger Rikke Hyldsberg Søgaard.

ritzau